open-index/open-wikipedia-markdown huggingface dataset:
Urania (Viin)

**Urania** on avalik haridusinstituut ja observatoorium Austria pealinnas Viinis. Juugendstiilis hoone ehitati 1909. aastal arhitekt Maximilian Fabiani, kes oli Otto Wagneri õpilane, projekti järgi Viini jõe suudmesse. Kreeka mütoloogiast tuntud Urania järgi nimetatud ehitise avas 1910. aastal Austria-Ungari keiser Franz Joseph I.

Teise maailmasõja ajal sai see tugevalt kannatada ja kuppel koos observatooriumiga hävis täielikult. Pärast rekonstrueerimist avati hoone uuesti 1957. aastal. Tähetorni on aastate jooksul pidevalt tehniliselt täiustatud.

Kuigi Urania täidab nüüd paljusid funktsioone, on see jätkuvalt linna vanim avalik vaatluskeskus. Praegu on seal ka seminariruumid ning töötab kino, kus peetakse iga-aastasi filmifestivale Viennale ja Nordiale. Seal on ka näitleja Hans Krause loodud nukuteater.

Lisaks on seal mälestustuba Kindertranspordile, mida korraldas Hollandi vastupanuvõitleja ja humanitaarabistaja Gertruida Wijsmuller-Meijer, kellel õnnestus 1938. aasta detsembri alguses pärast Adolf Eichmanniga peetud läbirääkimisi päästa esimesed 600 juudi päritolu last. 

Samuti on seal restoran.

## Välislingid
Wanderson

**Wanderson Maciel Sousa Campos** (tuntud ka lihtsalt kui **Wanderson **; sündinud 7. oktoobril 1994 São Luísis) on Brasiilia jalgpallur, kes mängib äärepoolkaitsjana Brasiilia kõrgliiga klubis Internacional.

Aastatel 2002–2009 kuulus ta Hollandi klubi Amsterdami Ajaxi noorteakadeemiasse. Seejärel liitus ta Belgia klubiga Beerschot, debüteerides Belgia kõrgliigas hooajal 2012–13. Aastatel 2013–2015 mängis ta Belgia kõrgliiga klubis Lierse.

2015. aasta juulis liitus ta Hispaania kõrgliiga klubiga Getafe. Hooajal 2016–2017 kuulus ta Austria kõrgliiga klubi Salzburgi Red Bulli koosseisu.

2017. aasta juunis sõlmis ta viieaastase lepingu Venemaa kõrgliiga klubiga FK Krasnodar. 2022. aasta märtsis läks ta laenule Internacionali.

Tema isa Wamberto mängis 1990. ja 2000. aastatel klubikarjääri jooksul Hollandi ja Belgia klubides. Wandersoni vanem vend Danilo on samuti jalgpalluril. Wandersonil on samuti Belgia kodakondsus.

## Viited
Tomáš Pekhart

**Tomáš Pekhart** (sündinud 26. mail 1989 Sušices) on Tšehhi jalgpallur, kes mängib ründajana Poola kõrgliiga klubis Varssavi Legia.

2006. aastal liitus ta Inglismaa klubi Tottenham Hotspuri noorteakadeemiaga, kuid klubi põhimeeskonnas tal debüüti teha ei õnnestunud. Hooaja 2008–09 esimeses pooles mängis ta laenul Inglismaa esiliiga klubis Southampton.

Klubikarjääri jooksul on Pekhart mänginud veel Tšehhi kõrgliiga klubides Praha Slavia, FK Jablonec, Praha Sparta, Saksamaa klubides 1. FC Nürnberg ja FC Ingolstadt, Kreeka kõrgliiga klubis Ateena AEK, Iisraeli kõrgliiga klubis Be'er Sheva Hapoel ning Hispaania esiliiga klubis Las Palmas. 2016. aastal võitis ta AEK-iga Kreeka karikavõistlused ja tuli 2018. aastal Be'er Sheva Hapoeliga Iisraeli meistriks.

2020. aasta veebruaris sõlmis ta kahe ja poole aasta pikkuse lepingu Legiaga. Hooaegadel 2019–20 ja 2020–21 on ta klubiga tulnud Poola meistriks. Hooajal 2020–21 oli Pekhart Poola kõrgliiga suurim väravakütt (22 väravat).

2006. aastal võitis Tšehhi kuni 17-aastaste koondisega Euroopa omavanuste meistrivõistlustel hõbemedali. Aasta hiljem võitis Tšehhi kuni 20-aastaste koondisega juunioride maailmameistrivõistlustel samuti hõbemedali. Tšehhi jalgpallikoondises tegi Pekhart debüüdi 22. mail 2020 sõprusmängus Türgi vastu. Koondisekarjääri esimese värava lõi ta 12. oktoobril 2012 MM-i valikmängus Malta vastu. Ta on kuulunud Tšehhi koondisse 2012. ja 2021. aasta Euroopa meistrivõistlustel.

## Saavutused
;Ateena AEK
*Kreeka karikas: 2015–16
;Hapoel Be'er-Sheva
*Iisraeli kõrgliiga: 2017–18
;Varssavi Legia
*Ekstraklasa: 2019–20, 2020–21
Kaldoja

**Kaldoja** on eesti perekonnanimi. 

2021. aasta 1. jaanuari seisuga oli Eestis perekonnanimi Kaldoja 265 inimesel (126 mehel ja 139 naisel). Perekonnanimede levikult oli Kaldoja meeste puhul 592. ja naiste puhul 593. kohal.  Levinuim on see Pärnu maakonnas, kus seda on 10 000 elaniku kohta 4,61.

## Nime kandjaid
*Evelyn Kaldoja
*Hans Kaldoja
*Lauri Kaldoja
*Väino Kaldoja

## Viited
Kilk (perekonnanimi)

**Kilk** on eesti perekonnanimi.

2021. aasta 1. jaanuari seisuga oli Eestis perekonnanimi Kilk 326 inimesel: 148 mehel ja 178 naisel. Perekonnanimede levikult on Kilk meeste puhul 469. kohal ja naiste puhul 407. kohal. Perekonnanimi Kilk on levinuim Järva maakonnas, kus neid on maakonna 10 000 elaniku kohta 6,02.

## Nime kandjaid
*Kalle Kilk, eesti keemik (1978–)
*Miljard Kilk, eesti kunstnik (1957–)
*Rein Kilk, eesti ärimees (1953–)
*Urve Kilk, eesti õpetaja ja rahvatantsupedagoog (1937–2025)

## Viited

## Välislingid
*
Ostrogi klooster

**Ostrogi klooster** (serbia keeles *Манастир Острог*) on Serbia Õigeusu Kiriku klooster, mis asub peaaegu vertikaalses Ostroška Greda kaljus Montenegros. See on pühitsetud pühale Ostrogi Vasilile, kes on ka sinna maetud. Kloostrist paistab Bjelopavlići tasandik. Klooster asub Danilovgradi vallas, umbes 50 km kaugusel pealinnast Podgoricast ja 15 km kaugusel Nikšićist. Ostrogi klooster on riigi enim külastatud palverännakukoht.


Manastir Ostrog - panoramio.jpg
Gornji manasti sa konakom - panorama 2008.jpg
Konak na Ostrogu, apr 2014.jpg
Montenegro - view down from Ostrog monastery.JPG
Ostrog 01.jpg


## Välislingid
Pesukarulased

**Pesukarulased** (*Procyonidae*) on kiskjaliste seltsi kuuluv imetajate sugukond.

Pesukarulaste sugukond kujunes arvatavasti välja 22,6 miljonit aastat tagasi.

Sellesse kuulub kuus perekonda 13 või 14 liiki, kes kõik elavad Ameerika parasvöötmes või troopikas. Pesukarulased elupaigaks on kõige tavalisemalt mets. Põhja-Ameerikas elav vöötsaba (*Bassariscus astutus*) on kohastunud elama muuhulgas ka mägistel aladel ja kõrbetes. Sugukonna kõige suurem ja levinum liik pesukaru (*Procyon lotor*) elab sageli linnalises keskkonnas. Võõrliigina on pesukaru introdutseeritud Euroopasse (samuti kohatud Eestis), Lääne-Aasiasse ja Jaapanisse.

Pesukarulaste tüvepikkus on 30–65 cm.

## Perekonnad ja liigid
**Bassaricyon* – olingo
***[[Bassaricyon alleni]]*
***[[Bassaricyon gabbii]]*
***[[Bassaricyon medius]]*
***[[Bassaricyon neblina]]*
**Bassariscus* – vöötsaba
***Bassariscus astutus* – vöötsaba
***[[Bassariscus sumichrasti]]*
**Nasua* – ninakaru
***Nasua narica* – valgekoon-ninakaru
***Nasua nasua* – koaati ehk ninakaru
**Nasuella* – mägininakaru
***Nasuella meridensis* – ida-mägininakaru
***Nasuella olivacea* – lääne-mägininakaru
**Potos*
***Potos flavus* – kinkažu ehk haspelkaru
**Procyon* – pesukaru
***Procyon cancrivorus* – krabi-pesukaru
***Procyon lotor* – pesukaru
***[[Procyon pygmaeus]]*

## Viited
Pekingi olümpiamängud

**Pekingi olümpiamängud** võivad olla:

*2008. aasta suveolümpiamängud
*2022. aasta taliolümpiamängud
Aaron Ekblad

**Aaron Ekblad** (sündinud 7. veebruaril 1996 Windsoris Ontario provintsis) on Kanada jäähokimängija, kes mängib kaitsjana NHL-i klubis Florida Panthers.

Aastatel 2011–2014 mängis ta Ontario Hockey League'i (OHL) klubis Barrie Colts. 2012. aastal pälvis ta OHL-i aasta parimale uustulnukale antava Emms Family Award'i. Hooajal 2013–14 lõi ta liigas kaitsemängijatest enim väravaid (23). 2014. aastal pälvis ta hooaja parimale kaitsemängijale antava Max Kaminsky Trophy ja valiti lisaks liiga hooaja sümboolsesse koosseisu.

2014. aastal valis Florida Panthers ta NHL-i ''draft''is esimese valikuna. Panthersiga sõlmis ta lepingu sama aasta septembris. Alates hooajast 2014–15 on Ekblad kuulunud Panthersi põhikoosseisu. Esimese värava lõi ta NHL-is 1. novembril 2014 mängus Philadelphia Flyersi vastu. Oma debüüthooajal oli Ekblad kõige resultatiivsem kaitsemängija liigas ning ta pälvis hooaja lõpus liiga parimale uustulnukale antava Calder Memorial Trophy ja valiti liiga hooaja uustulnukate sümboolsesse koosseisu (*All-Rookie Team*). Lisaks sai ta Panthersi läbi aegade resultatiivsemaks kaitsemängijast uustulnukaks, ületades Ed Jovanovskile kuulunud klubi rekordi.

2015. ja 2016. aastal valiti Ekblad NHL-i tähtede mängule.

2015. aastal tuli Ekbad Kanada jäähokikoondise koosseisus maailmameistriks. Turniiril sai Ekblad kirja 4+3 ning oli enim väravaid löönud kaitsemängija. Ta kuulus Kanada koondisse ka 2018. aasta maailmameistrivõistlustel, kus ta lõi ühe värava ja andis viis väravasöötu, kuid Kanada pidi sel turniiril leppima neljanda kohaga.

## Viited

## Välislingid
* Aaron Ekblad NHL.com lehel
* Aaron Ekblad hockeydb.com lehel
Gustav Forsling

**Johan Gustav Forsling** (sündinud 12. juunil 1996 Linköpingis) on Rootsi jäähokimängija, kes mängib kaitsjana NHL-i klubis Florida Panthers.

Ta alustas klubikarjääri Rootsi klubis Linköpings HC, debüteerides Rootsi kõrgliigas hooajal 2014–15. Hooajal 2015–16 valiti Forsling Rootsi kõrgliiga parimaks noormängijaks.

2014. aastal valis Vancouver Canucks ta NHL-i ''draft''is 124. valikuna. 2015. aasta jaanuaris müüdi Forslingi mängijaõigused Chicago Blackhawksile, kellega ta sõlmis 2016. aasta mais kolmeaastase lepingu. NHL-is debüteeris ta hooajal 2016–17 ning lõi 13. novembril 2016 mängus Montreal Canadiensi vastu oma esimese värava NHL-is.

2019. aasta juunis kaubeldi Forsling koos Anton Forsbergiga Carolina Hurricanesile. Hooajal 2019–20 sai Forsling mänguaega ainult American Hockey League'is Hurricanesi noorteklubis Charlotte Checkers.

2021. aasta jaanuaris liitus ta Panthersiga, kellega pikendas sama aasta juulis lepingut kolme aasta võrra.

2015. aasta juunioride maailmameistrivõistlustel saavutas ta Rootsi kuni 20-aastaste koondisega neljanda koha. Forsling oli turniiril resultatiivseim kaitsemängija (3+5) ja valiti turniiri sümboolsesse koosseisu.

## Viited

## Välislingid
* Gustav Forsling NHL.com lehel
* Gustav Forsling hockeydb.com lehel
Vitas

**Vitas** (kodanikunimega **Vitali Vladasovitš Gratšov**, vene keeles **Виталий Владасович Грачёв**; sündinud 19. veebruaril 1979 Daugavpilsis) on ukraina juurtega lätivene ekstsentriline laulja.

Ta on tuntud oma falseti ja viieoktavise hääleulatuse poolest. Vitase muusikat on sageli raske liigitada, see sisaldab elemente teknost, elektroonilisest tantsumuusikast, klassikast ning džässist ja rahvamuusikast. 

Tema lugu "Opera 2" ilmus singlina 2001. aastal ning seda esitatakse sageli paljudes sotsiaalmeediakanalites.

## Välislingid
Makedoonia diötsees

**Makedoonia diötsees** (ladina keeles *Dioecesis Macedoniae*, kreeka keeles Διοίκησις Μακεδονίας) oli Rooma Keisririigi diötsees, mis kuulus Illüüria pretoriaaniprefektuuri koosseisu. Selle pealinn oli Thessaloníki.

## Ajalugu
Makedoonia diötsees moodustati ilmselt Constantinus Suure valitsusajal (306–337), kui Diocletianuse Möösia diötsees tükkideks jagati. Sellesse kuulusid Macedonia Prima, Macedonia Salutarise, Tessaalia, Epirus Vetuse, Epirus Nova, Ahhaia ja Kreeta provintsid. Lisaks Makedoonia diötseesile kuulusid Illüüria prefektuuri veel Daakia diötsees ja 379. aastani Pannoonia diötsees. 379. aastal viidi Pannoonia Itaalia pretoriaaniprefektuuri koosseisu ja Illüüria prefektuuri pealinnaks sai Sirmiumi asemel Thessaloniki.

## Vaata ka
* Makedoonia (Rooma provints)
* Makedoonia (teema)

## Viited
* *[[Notitia dignitatum]]*, *Pars Orientalis*, III.
*Joseph Roisman, Ian Worthington, *[https://books.google.com/?id=lkYFVJ3U-BIC A Companion to Ancient Macedonia]*.
Viktor Šklovski

**Viktor Šklovski** (Виктор Борисович Шкловский, 24. jaanuar (vkj. 12. jaanuar) 1893 Peterburi – 5. detsember 1984 Moskva) oli vene kirjandusteadlane, üks vene formalismI peamisi esindajaid.
Zeta jõgi

**Zeta** on 65 km pikk jõgi Montenegros. See on Shkodëri järve suubuva Morača lisajõgi, mis lähtub Vojniki mäe nõlvakult. Oma keskjooksul läbib see Bjelopavlići tasandikku ja liitub Morača jõega Podgorica lähistel.

Nikšići linna lähedal ületab jõge 270 meetri pikkune Tsaari sild, mis rajati 1894. aastal ja on arvatud oluliseks arhitektuurimälestiseks. Silla lähistel kulgev Slanski kanal ühendab seda ka Slansko järvega.

Jõel paikneb Perućica hüdroelektrijaam võimsusega 307 MW.

## Välislingid
Bernhard I (Baden)

**Bernhard I Badenist** (1364 – 5. aprill 1431, Baden) oli Badeni markkrahv aastatel 1391–1431.

## Elu

Bernhard oli Rudolf VI ja Sponheimi Mechthildi vanem poeg. Bernhard ja tema vend Rudolf VII sõlmisid 1380. aastal pärimislepingu, mille kohaselt võis markkrahvkonda jagada kahe põlvkonna jooksul ainult meessoost järglaste vahel. Rudolf VII sai seejärel lõunapoolsed alad Ettlingenist Rastatti kaudu Baden-Badenini, Bernhard sai Durlachi ja Pforzheimi ümbruse alad. 

Bernhardi perekond elas Hohenbadeni kindluses kõrgel Badeni linna tervisevete kohal. Oma valitsemisajal laiendas ta lossi selle aluseks olevast gooti ehitisest. 25. juulil 1415 ostis ta viimasele Baden-Hachbergi liini markkrahvile Otto II-le 80 000 reini kuldna eest Hachbergi, Höhingeni, Ober-Usenbergi ja Sulzburgi linna Ülem-Badenis. Sel ajal oli tal palju vaidlusi Strasbourgi, Speyeri linnadega ja kuningas Ruprecht I-ga. Tema järglane Jakob I laiendas lossi veelgi rohkem kindluseks. 

## Perekond ja lapsed

22. juunil 1368 toimus Bernhard I ning Hohenbergi krahvi Rudolf III ainsa tütre ja pärijanna Margarete kihlus. Ametlik abielu sõlmiti 16 aastat hiljem 1. septembril 1384. Nad ei saanud lapsi ja lahutasid lõpuks 1391. aastal.

15. septembril 1397 anti paavstlik dispensatsioon Bernhard I ja Oettingeni krahvi Ludwig XI tütre Anna tulevaseks abieluks, kuna nad olid suguluses keelatud 4. sugulusastmes. Abielu sõlmiti 27. märtsil 1398 ja dispensatsiooni pikendati mõni kuu hiljem, 27. augustil. Nad said kümme last:

# Anna (15. märts 1399 – pärast 6. detsembrit 1421)
# Beatrix (24. juuni 1400 – 1452)
# Matilde (11. detsember 1401 – 18. aprill 1402)
# Margarete (25. jaanuar 1404 – 7. november 1442)
# Jakob (15. märts 1407, Hachberg – 13. oktoober 1453, Mühlburg)
# Agnes (25. märts 1408 – jaanuar 1473, Ebersteinburg)
# Ursula (24. oktoober 1409 – 24. märts 1429)
# Bernhard (31. oktoober 1412 – 27. juuli 1424)
# Brigitte (1. jaanuar 1416 – pärast 24. juulit 1441)
# Rudolf (13. juuli 1417 – august 1424)

Bernhardil oli ka kaks vallaslast:

* Bernhard, Besigheimi preester (aastatel 1422–1439) ja Baseli toomkiriku kanoonik 1439. aastal
* Anna (suri enne 12. maid 1449)

## Vaata ka

* Badeni valitsejate loend

## Viited


## Kasutatud allikad

* Treiffensen, Jürgen. *Markgraf Bernhard I. von Baden und die Kämpfe um die Macht im Breisgau (1414–1424). Chancen, Optionen und Grenzen.* In: *Zeitschrift für die Geschichte des Oberrheins.* 2021.
* Richard Fester: *Markgraf Bernhard I. und die Anfänge des badischen Territorialstaates*, 1896

## Välislingid
https://www.deutsche-biographie.de/ppn118656341.html
Bulgaaria (teema)

:*Teiste tähenduste kohta vaata artiklit [[Bulgaaria (täpsustus)]].*

**Bulgaaria teema** oli Bütsantsi teema, mille rajas keiser Basileios II pärast Bulgaaria vallutamist aastal 1018. Bulgaaria teema pealinn oli Skopje ning kohalik valitseja oli *[[strategos]]*. Kohalikke slaavlastest elanikke nimetati Bütsantsi bulgaarlasteks. Bulgaaria omarahvuslus säilis ning jõudis haripunkti teise Bulgaaria tsaaririigi rajamisel 12. sajandil. Seda ajajärku tuntakse Aseni ja Peetri ülestõusuna.

Esimese Bulgaaria tsaaririigi vallutamine võttis Bütsantsil pool sajandit. Pärast Bulgaaria vallutamist ei tahtnud Basil II Bulgaarlastetapja piirkonna stabiilsust kaotada ning otsustas uue korra asemel uue *status quo* kasuks. Kaua vastu pidanud Bulgaaria maad liideti Bulgaaria teemaks. Basil II ei muutnud näiteks vallutatud Bulgaaria maksusüsteemi. Bulgaaria patriarhaadist tehti Ohridi peapiiskopkond. Ka Bulgaaria kõrgklass jäeti puutumata. Piirkonnas tegutsenud sõjaväkke värvati peamiselt bulgaarlasi. Samas slaavlaste keelt, kirja ja tavasid piirati ning osa bulgaarlaste aadelkonnast vahetati ajapikku välja. Ülikuid saadeti Balkani poolsaarelt välja keisririigi muudesse osadesse. See aitas kaasa bulgaarlaste rahvusliku vastupanu väljakujunemisele.

Bulgaaria riigi taaskehtestamiseks puhkesid mitmel pool ülestõusud. Esimene ülestõus toimus aastal 1040 Belgradis ning seda juhtis Peeter Deljan, tsaar Samuili poeg. Sellele järgnes veel arvukalt vastuhakke: Tessaalia ülestõus Nikoulitzas Delphinase juhtimiesl (1066), Georgi Voitehi ülestõus (1072), Paristrioni ülestõus ning mässud Mesembrias Dobromiris ja Sredetsis Lekas (tänapäeva Sofias; 1079). Ülestõusud lõppesid Komnenoste võimuletulekuga, kuna siis hakati bulgaarlastest ülikuid kaasama keisririigi juhtimisse. Sellele annab tunnistust ka Anna Komnene kirjutis "Alexiad" enda vanaemast Mariast.

11. sajandi lõpus puhkes Bütsantsi Balkanil taas sõjategevus. Normannid ründasid lõunast ning esimese ja teise ristisõja rüütlid läänest. Lisaks tuli tegeleda turki barbarite ohvriterohkete sissetungidega. 12. sajandi lõpuks oli Belkani poolsaar küll *de jure* Bütsantsi võimu all, kuid tegelikku kontrolli eriti ei olnud. 1185. aastal maabusid normannid taas Dyrrachiumis, liikusid sealt itta ning rüüstasid Thessalonikit. Kaos keisririigis ajendas vendade Peetri ja Aseni ülestõusu ning bulgaarlased võitlesid taas enda ülemvõimu nimel Balkani poolsaarel. Bütsantsi mõjuvõimu sisuline lõpp saabus 1204. aastal, kui neljanda ristisõja käigus kaotati Konstantinoopol. Roomlased jätsid Bütsantsi maha ning rajasid Lõuna-Balkanile uued riigid.

## Viited
Steven Caulker

**Steven Roy Caulker** (sündinud 29. detsembril 1991 Londonis) on Inglismaa-Sierra Leone jalgpallur, kes mängib keskkaitsjana Türgi kõrgliiga klubis Gaziantep ja Sierra Leone jalgpallikoondises.

Ta alustas klubikarjääri Inglismaa klubis Tottenham Hotspur, mille põhimeeskonnas mängis ta Inglismaa kõrgliigas hooajal 2012–13. Inglismaa kõrgliigas debüteeris ta hooajal 2011–12 Swansea City meeskonnas, kus ta mängis Tottenham Hotspurist laenul. Inglismaa kõrgliigas on ta mänginud veel Cardiff City, Queens Park Rangersi, Southamptoni ja Liverpooli ridades.

2018. aastal mängis ta Šotimaa kõrgliiga klubis Dundee. 2019. aasta jaanuaris liitus ta Türgi kõrgliiga klubiga Alanyaspor. 2021. aasta juunis sõlmis ta lepingu Türgi suurklubiga Fenerbahçe, kuid läks algaval hooajal laenule Gaziantepi.

Inglismaa jalgpallikoondises mängis Caulker ühe mängu, 14. novembril 2012, kui sõprusmängus kohtuti Rootsiga – Caulker lõi selles mängus ka värava. 2012. aasta suveolümpiamängude jalgpalliturniiril osales ta Suurbritannia jalgpallikoondise koosseisu. 2021. aastal otsustas ta koondises hakata esindama Sierra Leonet. Ta kuulus Sierra Leone koondisse 2022. aasta Aafrika rahvuste karikavõistlustel.

Caulker isapoolne vanaisa on Sierra Leone päritolu ja emapoolne vanaema Šotimaa päritolu.

## Viited
Ruuben-Joosua Palu

**Ruuben-Joosua Palu** (sündinud 5. septembril 1997) on eesti näitleja.

Ta on lõpetanud 2021. aastal Tartu Ülikooli Viljandi kultuuriakadeemia teatrikunsti õppekava näitleja erialal (13. lend).

2020. aastal mängis ta peaosa lühifilmis "Mu kallid laibad", mis võitis tudengi-Oscari.

2024. aasta seisuga töötab ta Pärnu Kunstide Koolis näiteringi õpetajana.

## Viited
Jete

**Jete** on naisenimi.

2021. aasta 1. jaanuari seisuga oli Eestis eesnimi Jete 85 naisel. Jete oli levikult 846. naisenimi.

Jete oli keskmiselt 8 aasta vanune (mediaanvanus oli 7). Kõige populaarsem on eesnimi Jete vanuserühmas 0–4, kus neid oli 10 000 elaniku kohta 4,22.

Lätis oli 2022. alguse seisuga eesnimi Jete 103 naisel.

## Viited

## Välislingid
*
Pihelgas

**Pihelgas** on Eesti perekonnanimi. 

2021. aasta 1. jaanuari seisuga oli Eestis perekonnanimi Pihelgas 315 inimesel (146 mehel ja 169 naisel). Perekonnanimede levikult on Pihelgas meeste puhul 477. ja naiste puhul 437. kohal.

## Nime kandjaid

*Carolina Pihelgas, eesti luuletaja ja tõlkija (1986–) 
*Endel Pihelgas, eesti metsateadlane (1927–1997)
*Vello Pihelgas, eesti biofüüsik (1935–2014)

## Viited
Rosin (perekonnanimi)

**Rosin** on Eesti perekonnanimi. 

2021. aasta 1. jaanuari seisuga oli Eestis perekonnanimi Rosin 360 inimesel (187 mehel ja 173 naisel). Perekonnanimede levikult on Rosin meeste puhul 326. ja naiste puhul 421. kohal.

## Nime kandjaid

*Argo Rosin, eesti tehnikateadlane (1972–)
*Kaupo Rosin, Eesti sõjaväelane (1977–) 
*Linda Rosin, eesti kujur (1904–1981)
*Rait Rosin, eesti kunstnik (1981–)

## Viited
Prilepi Kuningriik

**Prilepi Kuningriik** (makedoonia ja bulgaaria keeles Прилепско кралство) oli riik Balkani poolsaarel. See oli üks Serbia Tsaaririigi järglasriikidest ning asus tänapäeva Põhja-Makedoonia lääneosas. Selle põhiosa Pelagoonia ja Prilepi linn olid eelnevalt olnud Vukašin Mrnjavčevići kontrolli all. Vukašinist sai aastal 1365 Serbia kuningas ja Stefan Uroš V kaasvalitseja. Pärast kuningas Vukašini surma Maritsa lahingus aastal 1371 tuli võimule tema poeg ja troonipärija Marko Mrnjavčević, kes võttis endale samuti Serbia kuninga tiitli. Sellel ajal olid Serbia pealinnad Skopje ja Prizren, kuid Marko kaotas nende alade üle peagi kontrolli ning kolis pealinna Prilepisse. Ta oli seal võimul kuni surmani Rovine lahingus aastal 1395. Hiljem samal aastal vallutas Osmanite Riik tema kuningriigi.

## Ajalugu
Prilep oli serblaste käes olnud juba aastast 1334. Marko ajal kahanes varem suur Serbia riik vaid Prilepi ümbrusesse. Marko võimu tunnustasid ka tema naaberriikides võimul olnud aadlikud. Nii Marko kui tema naabrid pidid maksma osmanitele tribuuti. Ohridi ja selle ümbrust valitses albaanlasest Andrea Gropa, kes oli olnud Vukašini liitlane, kuid *de jure* iseseisvus pärast viimase surma aastal 1371. Samal aastal kaotas kuningriik Andrea Gropale ja Andrea II Muzakale ka Kastoria ja Dibëri.

Kuna Marko oli Türgi sultani vasall, oli ta sunnitud osalema 1395. aasta Rovine lahingus, milles ta hukkus. Türklased kasutasid võimalust ning vallutasid kogu Prilepi piirkonna, mille nad liitsid Ohridi sandžakiga.

Kuna Marko nimetas end Serbia kuningaks, mitte Prilepi ega muu väiksema piirkonna valitsejaks, on ajaloolased tema riiki erinevate nimedega kutsunud. Serbia ajaloolased nimetavad seda Kuningas Marko piirkonnaks (serbia keeles Област краља Марка) või Kuningas Marko valduseks (Држава краља Марка).

## Pildid

Image:Central balkans 1373 1395.png|Serbia Tsaaririigi lagunemine (14. saj lõpp)
Image:Marko Mrnjavcevic.JPG|Serbia kuningas Marko, Prilepi valitseja (1371–1395)
Image:Markovi---Kuli.JPG|Marko linnus Prilepis


## Allikad
* 
* 
* 
* 
* 
* 
* 
* 
* 
* 
*
Kei Kamara

**Kei Ansu Kamara** (sündinud 1. septembril 1984 Kenemas) on Sierra Leone jalgpallur, kes mängib ründajana Sierra Leone jalgpallikoondises.

Kamara alustas jalgpalli mängimist kodumaal. 16-aastaselt kolis ta USA-sse.

Suurema osa klubikarjäärist on Kamara veetnud Major League Socceris, olles mänginud kokku üheksas selle liiga klubis: Columbus Crew, San Jose Earthquakes, Houston Dynamo, Sporting Kansas City, Columbus Crew, New England Revolution, Vancouver Whitecaps FC, Colorado Rapids ja Minnesota United. Tema edukaim hooaeg MLS-is oli 2015, mil ta lõi Columbus Crew' meeskonnas 22 väravat ja oli Sebastian Giovinco kõrval liiga suurim väravakütt. MLS-is on Kamara löönud kokku 129 väravat, millega on ta liigas 2022. aasta jaanuari seisuga paremuselt viies väravakütt liigas.

Lisaks on ta mänginud hooajal 2012–13 Inglismaa kõrgliiga klubis Norwich City (11 liigamängu, 1 värav) ja hooajal 2013–14 Inglismaa esiliiga klubis Middlesbrough (25 liigamängu, 4 väravat) ning 2021. aastal Soome kõrgliiga klubis HIFK.

Sierra Leone jalgpallikoondises debüteeris Kamara 2008. aastal. Koondisekarjääri kaks esimest väravat lõi ta 16. juunil 2012 Aafrika rahvuste karikavõistluste valikmängus São Tomé ja Príncipe vastu. Ta kuulus Sierra Leone koondisse 2022. aasta Aafrika rahvaste karikavõistlustel.

## Viited
Sandro Ramírez

**Sandro Ramírez Castillo** (tuntud ka lihtsalt kui **Sandro**; sündinud 9. juulil 1995 Las Palmases) on Hispaania jalgpallur, kes mängib ründajana Hispaania kõrgliigaklubis Las Palmas.

Ramírez on Hispaania kõrgliigas mänginud kokku kaheksa klubi koosseisus: Barcelona, Málaga, Sevilla, Real Sociedad, Valladolidi Real, Huesca, Getafe ja Las Palmas. Hispaania kõrgliigas on kaheksa klubi koosseisus mänginud veel ainult Carlos Aranda.

## Klubikarjäär
Aastatel 2002–2009 kuulus ta UD Las Palmase noorteakadeemiasse. Seejärel liitus ta FC Barcelonaga. Hooajal 2013–14 debüteeris ta Barcelona reservmeeskonnas Hispaania esiliigas. Hispaania kõrgliigas debüteeris ta Barcelona põhimeeskonnas 31. augustil 2014 mängus Villarreali vastu ja lõi 82. minutil mängu ainsa värava. Sama aasta 21. oktoobril lõi ta UEFA Meistrite Liiga alagrupimängus värava Amsterdami Ajaxi vastu. Aastatel 2014–2016 pääses ta Barcelona põhimeeskonnas väljakule kokku 32 mängus ja lõi seitse väravat.

2016. aasta juulis liitus ta Hispaania kõrgliiga klubiga Málaga. Hooajal 2016–17 lõi ta Hispaania kõrgliigas 14 väravat.

2017. aasta juulis sõlmis ta nelja-aastase lepingu Inglismaa kõrgliiga klubis Everton. Evertonis mängides lõi ta ainsa värava 23. novembril 2017 UEFA Euroopa Liiga alagrupimängus Atalanta vastu. Hooaja 2017–18 teises pooles oli ta Evertonist laenul Hispaania kõrgliiga klubis Sevilla, hooajal 2018–19 Real Sociedadis ja 2019–20 Valladolidi Realis. 3. novembril 2019 lõi Sandro Valladolidi Realis mängides RCD Mallorca vastu oma esimese värava Hispaania kõrgliigas pärast kahte ja poolt aastat.

2020. aasta oktoobris sõlmis ta kolmeaastase lepingu Huescaga. 2021. aasta augustis suundus ta üheks aastaks laenule Getafesse. 2022. aasta augustis läks Ramírez Huescast laenule Hispaania esiliigaklubisse Las Palmas, kellega tõusti 2023. aastal Hispaania kõrgliigasse, misjärel sõlmis ta klubiga püsiva lepingu.

## Koondisekarjäär
Aastatel 2011–2017 mängis Sandro Hispaania noortekoondistes. 2017. aastal saavutas Hispaania kuni 21-aastaste koondisega Euroopa omavanuste meistrivõistlustel teise koha.

## Saavutused
;Barcelona
*La Liga: 2014–15, 2015–16
*UEFA Superkarikas: 2015
*Klubide maailmameistrivõistlused: 2015

## Viited
Piikeel

**Piikeel** on tehiskeel, milles iga tavakeele sõna esimesele silbipiirile või pika silbi keskele lisatakse rõhuline silp "pi".

Piikeelt kasutatakse kõne šifreerimiseks peamiselt suulises kõnes ja seda peetakse laste mängukeeleks.

Eestis on piikeel kasutusel 20. sajandi esimesest poolest ning see on oma olemuselt eesti keele jaoks kohandatud B-keel või P-keel (võrdle saksa keele *B-Sprache* ja portugali keele *língua do P*), kus "b" või "p" häälikute abil topeldatakse iga täishäälik või täishäälikuühend läbi kogu sõna. Nagu ka piikeele sugulastel teistes keeltes on ka piikeelel mängukeelena eri dialekte.

## Vaata ka
*Röövlikeel
*Caesari nihe

## Viited
Sulastemaja

**Sulastemaja**, ka **sulasemaja** (lõunaeesti murretes **alatare**) oli perekonnaga sulasele ehitatud väike elumaja.

## Ajaloost
19. sajandi esimesel poolel oli sulastemaja Lõuna-Eesti taludes võrdlemisi tavaline, enamasti ehitatud väikese rehielamuna. Kuna talusulased tegid pärast mõisa teotöö lõppu lisaks veel talutöid, ehitasid taluperemehed neile mõisa moonakamaja eeskujul taluõuest kaugemale sulastemaju. Sajandi lõpus vähenes perekonnaga sulaste arv oluliselt ning nendele elamute ehitamine lõpetati.
 
## Kirjeldus
Sulastemajas elas 1 või 2 sulaseperet, kahe puhul kummalgi oma tuba. Lisaks oli eraldi sahver ning peamiselt ka eraldi esik. Perel oli oma kolle, mis asus toas või esikus, hiljem kasutati pliite. Mõnikord oli elamu laudaga kokku ehitatud.

## Vaata ka
* Kalamaja
* Moonakamaja
* Palkmaja
* Pikkmaja
* Rehielamu
* Suitsutuba
* Taluarhitektuur
* Talumaja

## Viited

## Kirjandus
* Gea Troska, Sotsiaalne diferentseerumine Mulgimaa suurtalude peredes 19. sajandil. Eesti külaelu arengujooni. Tallinn, 1985.

## Välislingid
* Alatare. Eesti Põllumajandusmuuseum
* Sulastemaja joonis. Eesti Vabaõhumuuseum.
* Sora talu sulastemaja. Eesti Vabaõhumuuseum.
Tartu linnapea ametiraha

**Tartu linnapea ametiraha** on Tartu linnapea ametitunnus. 

Ametiraha koosneb hõbedast valmistatud ketist ja medalist, millel on Tartu vapi kujutis. Ametiraha kujundas ehtekunstnik Ene Valter. 

## Ajalugu
1875. aastal valmistati Tartu linnapea ametiraha, mida linnapead kandsid ametikohuste täitmisel kuni 1917. aastani, mil see kaduma läks. 1940. aastal leidis endine linnapea Heinrich Luht selle oma raamatukapist, kus see oli nähtavasti kogu aeg olnud, ja andis selle tolleaegsele linnapeale Robert Sinkale.

## Tänapäev
Praegu kasutusel olev ametiraha valmis 1995. aastal, selle kujundas ehtekunstnik Ene Valter ja teostas Tallinna ARS Juveel. Ametiraha koosneb ketist ja medalist. Hõbedast valmistatud kaheksanurkse medali keskel on emailtehnikas Tartu vapi kujutis ning selle ümber kiri "Tartu linnapea". Vapi kujundamisel konsulteeris kunstnikku ajaloolane Hannes Walter. Ametiraha maksumus oli 31 000 krooni.

## Ametiraha kasutamine
Linnapea kannab ametiraha esindusfunktsiooni täitmisel, ametlikel ja pidulikel üritustel. Linnapeal on õigus kanda ametiraha oma ametivolituste lõppemiseni. Ametist lahkudes annab ta selle üle uuele valitud linnapeale. 

## Viited
Hotel Claridge

**Hotel Claridge** oli 16-korruseline kõrghoone New Yorgis Times Square'il, Broadway ja 44th Street kagunurgas. Algselt tuntud **Hotel Rector** ehitati *[[beaux-arts]]*-stiilis aastail 1910–1911. 240 külalistetoaga hotell lammutati 1972. aastal ja asendati 1500 Broadwayga.

## Välislingid
1500 Broadway

**1500 Broadway** on pilvelõhkuja, mis asub New Yorgis Times Square'il. 34-korruseline (119 m) büroopindadega kõrghoone valmis 1972. aastal Arlen Realty & Development Corporationi tellimusel lammutatud Hotel Claridge asupaika. 1500 Broadway on kuulus hoonet ümbritseva seitsmekorruselise NASDAQi ekraani ja ABC telesaate Good Morning America läbipaistva klaasiga stuudio poolest.

## Välislingid
Aaron Ramsdale

**Aaron Christopher Ramsdale** (sündinud 14. mail 1998 Stoke-on-Trentis) on Inglismaa jalgpallur, kes mängib väravavahina Inglismaa Premier League'i klubis Arsenal.

2013. aastal liitus ta Sheffield Unitediga, kellega sõlmis esimese profilepingu 2016. aasta mais. Klubi põhimeeskonnas debüteeris ta 6. novembril 2016 Inglismaa karikavõistluste mängus Leyton Orienti vastu.

2017. aasta jaanuaris sõlmis ta lepingu Inglismaa kõrgliiga klubiga AFC Bournemouth. Hooaja 2017–18 teises pooles oli ta Bournemouthist laenul Inglismaa tugevuselt neljanda liiga klubis Chesterfield ja hooaja 2018–19 teises pooles Inglismaa tugevuselt kolmanda liiga klubis AFC Wimbledon. Hooajal 2019–20 oli Ramsdale Inglismaa kõrgliigas Bournemouthi põhiväravavaht. Hooaja 2019–20 lõpus valiti ta Bournemouthi fännide poolt klubi hooaja parimaks mängijaks.

2020. aasta augustis naasis Ramsdale Sheffield Unitedi, kellega sõlmis nelja-aastase lepingu. Hooaja 2020–21 lõpus valiti ta Sheffield Untedi hooaja parimaks mängijaks ja parimaks noormängijaks.

2021. aasta augustis liitus ta Arsenaliga.

Aastatel 2016–2021 mängis Ramsdale Inglismaa noortekoondistes. 2017. aastal tuli ta Inglismaa kuni 20-aastaste koondisega Euroopa omavanuste meistriks. 2021. aasta juunis kutsuti Ramsdale 2021. aasta Euroopa meistrivõistlustel osalevasse Inglismaa jalgpallikoondisse vigastada saanud Dean Hendersoni asemele. Koondisedebüüdi tegi ta 15. novembril 2021 MM-i valikmängus San Marino vastu.

## Viited

## Välislingid

* Aaron Ramsdale'i profiil Arsenali kodulehel
Jakob I (Baden)

**Jakob I** (15. märts 1407 Hachberg – 13. oktoober 1453 Mühlburg) oli Badeni markkrahv aastatel 1431–1453.

Jakob oli markkrahv Bernhard I ja Anna von Oettingeni vanem poeg. Jakob I oli sügavate usuliste tõekspidamistega mees, kes oli tuntud kirikute rajajana. Ta asutas Fremersbergi kloostri ja oli Baden-Badeni kollegiaalkiriku suur heategija.

Isa ettekirjutuse järgi tuli markkrahvkonna pärijateks lugeda vaid kahte tema poega. Seetõttu said ilmaliku hariduse ainult Karl ja Bernhard; teistel lastel oli range vaimulik kasvatus. Pärast nooruses vaimulikuhariduse omandamist naasis Georg korraks maailma, kuid pöördus 1454. aastal tagasi pühasse ordusse ja sai hiljem Metzi piiskopiks.

Jakob I oli oma isa vastand; Enea Silvio Piccolomini (paavst Pius II) iseloomustas teda *sakslaste seas kuulsana oma õigluse ja intelligentsuse poolest*.

Algusaastatel oli ta Hohenbergi perekonnavalduste valitseja, kuid 24-aastaselt sai ta Badeni valitsejaks. Teda kirjeldati kui kirglikku rüütlit ja kokkuhoidvat riigiisa ning ta oli vürstide seas populaarne vahendajana. Nii keiser Sigismund kui ka keiser Friedrich III, keda ta teenis, hindasid teda kõrgelt.

Kui tema õde Agnes põgenes raseduse katkemise tõttu keset pärandivaidlust, kaotas markkrahv oma nõude Schleswigi hertsogkonnale. Ta oli nii vihane, et sulges Agnese elu lõpuni Ebersteini linnusesse Ebersteinburgis. (Juhtumit mäletatakse kui "Gottorfi topeltkatastroofi").

Kui 1427. aastal jõustus Sponheimi leping, omandas ta valdusi Moseli jõel. 1442. aastal ostis ta Walter von Geroldsecki järglastelt 30 000 kuldna eest poole Lahri ja Mahlbergi isandkonnast.

## Abielu ja lapsed

Jakob abiellus 25. juulil 1418 Charles II de Lorraine'i tütre Catherine'iga. Nad said järgmised lapsed:

* Karl I (1427 – 24. veebruar 1475, Pforzheim)
* Bernhard II (hiljem õndsaks kuulutatud) (1428 – 12. juuli 1458, Moncalieri)
* Johann (1430 – 9. veebruar 1503, Ehrenbreitsteini kindlus), Trieri peapiiskop
* Margarete (1431 – 24. oktoober 1457, Ansbach)
* Georg (1433 – 11. veebruar 1484, Moyen), Metzi piiskop
* Markus (1434 – 1. september 1478), Liége'i ja Strasbourgi kanoonik
* Mathilde (1435/39 – 18. aprill 1485), Trieri abtiss

Jakobil oli ka vallaspoeg Rudolf.

## Vaata ka

* Badeni valitsejate loend
Õigussemiootika

**Õigussemiootika** on valdkond õigusteaduses, mis uurib juriidilise diskursuse semiootilisi aspekte.

Erialaselts – International Association for the Semiotics of Law – loodi aastal 1987. Samast aastast ilmub ajakiri "International Journal for the Semiotics of Law / Revue Internationale de Sémiotique Juridique". 

## Viited

## Välislingid
*Õigussemiootika ajakiri
Choguel Kokalla Maïga

**Choguel Kokalla Maïga** (sündinud 1958. aastal) on Mali poliitik.

Pärast Bamako tehnikagümnaasiumi lõpetamist 1977. aastal õppis ta Moskva Elektrotehnilises Sideinstituudis, mille lõpetas 1983. aastal telekommunikatsiooniinsenerina. Riikliku doktorikraadi telekommunikatsiooni alal sai ta 1988. aastal.

1997. aasta veebruaris asutas ta Patriootliku Uuendusliikumise (*Mouvement patriotique pour le renouveau*), mille esimees on siiani.

Alates 7. juunist 2021 kuni 20. novembrini 2024 oli ta Mali peaminister Augustist detsembrini 2022 oli ta tervislikel põhjustel töökohustuste täitmisest eemal (väidetavalt taastus insuldist).

## Viited
B12-vitamiini puudus

**B<sub>12</sub>-vitamiini ehk kobalamiini puudus** on ülemaailmne probleem, mille mõju on eriti tuntav arengumaades. Arenenud maades esineb B<sub>12</sub>-vitamiini puudust pigem vanemaealiste seas, kuid laste ja vastsündinute seas võib B12-vitamiini puudus olla sagedasem, kui arvatud on. Näiteks on Eestis vastsündinute sõeluuringu käigus leitud, et omandatud B12-vitamiini puudust esines 33,8 juhul 100 000 elussünni kohta.

Lapseea B12-vitamiini puudus võib olla põhjustatud nii emapoolsetest kui ka muudest keskkonnateguritest või haiguslikest seisunditest.

## Sümptomid
B12-vitamiinil on oluline roll vereloomes, rakkude regeneratsioonis ja närvisüsteemi arengus.

Selle vitamiini puudusel hakkab kuhjuma homotsüsteiin, mis põhjustab megaloblastilist aneemiat.

Megaloblastilise aneemia sümptomid võivad imikutel olla tagasihoidlikud või ei pruugi välja kujuneda. Sagedasemad sümptomid on väike kaaluiive, söögist keeldumine, glossiit ja infektsioonid.

Närvisüsteemi haaratus avaldub imikutel tunduvalt raskemalt. Haiguse alguses muutub laps kergesti ärritatavaks, letargiliseks ja apaatseks ning märgata võib motoorse arengu mahajäämust ja pea kasvu aeglustumist. Haiguse süvenemisel kujuneb lapsel lihaste hüpotoonia koos hüperrefleksiaga ning lisanduvad tahtmatud liigutused, halvemal juhul krambihood.

Lisaks on leitud võimalik seos ema B12-vitamiini puudulikkuse ja imiku neuraaltoru defektide esinemise vahel.

## Patogenees
Imikute ja väikelaste B12-vitamiini sisaldus on tugevas seoses ema B12-vitamiini sisaldusega. Väike B12-vitamiini sisaldus veres imiku sündides võib olla põhjustatud selle vitamiini vähesusest emal. Seejuures võib ema vereanalüüsides B12-vitamiin olla normi piires, kuid tuleb arvestada, et B12-vitamiini varu ammendub kudedes enne kui veres.

Vitamiini puudus kujuneb lastel umbes 4–8 kuud pärast sündi, kui emalt saadud B12-vitamiini varud ammenduvad. Sagedamini esineb seda ainult rinnapiima saavatel imikutel. Kui ema organismis on B12-vitamiini sisaldus väike, siis ei ole lapse jaoks vajalikku kogust (0,1–0,4 mcg päevas) ka rinnapiimas. Ema B12-vitamiini puuduse peamisteks põhjusteks on aina populaarsemaks saavad täistaimsed või veganidieedid, kuid ka pernitsioosne aneemia, bariaatriline kirurgia ja lühikese soole sündroom. Tihti võib ema B12-vitamiini puuduse põhjus jääda selgusetuks. 

## Diagnoos ja ravi
Haiguse olemasolule võivad viidata megaloblastilisele aneemiale omased muutused hemogrammis. Diagnoosi kinnitamiseks tuleb lapsel määrata B12-vitamiini, folaadi ja homotüsteiini sisaldus veres. Lisaks tuleb muude ainevahetushäirete välistamiseks määrata verest ja uriinist orgaanilised happed.

Raviks piisab enamasti ühest intramuskulaarsest B12-vitamiini süsteravi kuurist. Mõned lapsed vajavad ravi korduvalt seni, kuni dieeti lisandub loomne toit.

Selleks et ennetada B12-vitamiini puudust nii emal kui ka lapsel, tasuks kontrollida naise B12-vitamiini sisaldust veres raseduse vältel korduvalt.

## Viited
Piison

**Piison** (*Bison*) on veislaste sugukonda pärisveislaste kuuluv sõraliste perekond.

Tänapäeval on säilinud piisonite perekonnas kaks liiki – ameerika piison (*Bison bison*) ja euroopa piison ehk pürg (*Bison bonasus*). Lisaks kuulub perekonda kuus väljasurnud liiki.
Martin Kupka

**Martin Kupka** (sündinud 28. oktoobril 1975 Jilemnices) on Tšehhi poliitik, ta on Kodanike Demokraatliku Partei liige. Ta on 17. detsembrist 2021 Tšehhi transpordiminister.

Ta lõpetas aastal 2001 Prahas Karli Ülikooli sotsiaalteaduskonna ajakirjanduse ja massikommunikatsiooni erialal.

Ta oli aastatel 2010–2021 Líbeznice (asub Kesk-Tšehhi maakonnas) linnapea.

17. detsembrist 2021 on ta Tšehhi transpordiminister.

## Isiklikku
Ta on abielus ja tal on kaks last.

## Välislingid
* Martin Kupka koduleht
Àlex Moreno

**Alexandre Moreno Lopera** (sündinud 8. juunil 1993 Sant Sadurní d'Anoias) on Hispaania jalgpallur, kes mängib vasakkaitsja või vasaku äärepoolkaitsjana Inglismaa kõrgliigaklubis Aston Villa.

Ta alustas klubikarjääri FC Vilafrancas. Aastatel 2011–2012 kuulus ta FC Barcelona noorteakadeemiasse.

Hooajal 2012–13 mängis ta Hispaania tugevuselt kolmanda liiga klubis UE Llagostera ja hooajal 2013–14 Hispaania esiliigaklubis RCD Mallorca. 2014. aasta juulis sõlmis ta nelja-aastase lepingu Hispaania kõrgliigaklubiga Rayo Vallecano. Hooajal 2015–16 oli ta Rayo Vallecanost laenul Hispaania esiliigaklubis Elche. Rayo Vallecanos mängis ta kokku neli hooaega, neist kaks Hispaania kõrgliigas.

2019. aasta augustis sõlmis ta viieaastase lepingu Hispaania kõrgliigaklubiga Real Betis.

2023. aasta jaanuaris sõlmis ta kolme ja poole aasta pikkuse lepingu Aston Villaga. Inglismaa kõrgliigas lõi ta esimese värava 17. detsembril 2023 mängus Brentfordi vastu.

2022. aastal debüteeris Moreno Kataloonia jalgpallikoondises.

## Saavutused
;Rayo Vallecano
*Segunda División: 2017–18
;Betis
*Copa del Rey: 2021–22

## Viited

## Välislingid
* Profiil Aston Villa kodulehel
Germán Pezzella

**Germán Alejo Pezzella** (sündinud 27. juunil 1991 Bahía Blancas) on Argentina jalgpallur, kes mängib keskkaitsjana Hispaania kõrgliiga klubis Real Betis ja Argentina jalgpallikoondises.

Aastatel 2011–2015 mängis ta Argentina klubis River Plate, kellega tuli hooajal 2013–14 Argentina meistriks ja võitis 2015. aastal Lõuna-Ameerika klubide meistrivõistlused.

2015. aasta juulis sõlmis ta viieaastase lepingu äsja Hispaania kõrgliigasse tõusnud Real Betisega. 2017. aastal suundus ta laenule Itaalia kõrgliiga klubisse Fiorentina, sõlmides aasta hiljem klubiga püsiva lepingu.

2021. aasta augustis naasis Pezzella Real Betisesse.

2011. aastal võitis Pezzella Argentina kuni 20-aastaste koondisega Lõuna-Ameerika omavanuste meistrivõistlustelt pronksmedali ja kuni 23-aastaste koondisega Panameerika mängudelt hõbemedali. Argentina jalgpallikoondises debüteeris ta 2017. aastal. Koondisekarjääri esimese värava lõi ta 11. oktoobril 2018 sõprusmängus Iraagi vastu. 2021. aastal võitis ta Argentina koondisega Copa América.

## Saavutused
;River Plate
*Argentina Primera División: 2013–14
*Copa Campeonato: 2013–14
*Primera B Nacional: 2011–12
*Copa Libertadores: 2015
*Copa Sudamericana: 2014
*Recopa Sudamericana: 2015
;Argentina
*Copa América: 2021
Petr Gazdík

**Petr Gazdík** (sündinud 26. juunil 1974 Uherské Hradištěs) on Tšehhi poliitik ja pedagoog, ta on erakonna *Starostové a nezávislí* liige. Ta oli 17. detsembrist 2021 kuni 29. juunini 2022 Tšehhi haridus-, noorsoo- ja spordiminister Petr Fiala valitsuses.

Ta sündis aastal 1974 Uherské Hradištěs (asub Zlíni maakonnas). Aastal 1992 lõpetas ta Uherský Brodis gümnaasiumi. Aastal 1996 lõpetas ta Brnos asuva Masaryki ülikooli pedagoogikateaduskonna matemaatika-geograafia õpetajana.

Aastatel 1996–2002 oli ta Bánovis põhikooli õpetaja.

17. detsembrist 2021 kuni 29. juunini 2022 oli ta Tšehhi haridus-, noorsoo- ja spordiminister Petr Fiala valitsuses.

## Isiklikku
Ta on abielus ja tal on neli last.

## Välislingid
*Petr Gazdíki koduleht
Advokatuuri nõukogu

**Advokatuuri nõukogu** oli aastatel 1938–1941 Eesti Advokatuuri kui omavalitsusliku kutseorganisatsiooni juhtorgan. 

Vene kohtute asutamise seaduse advokatuuri puudutavad sätted asendas 1938. aastal jõustunud advokatuuri seadus (AdvS). Uue seaduse rakendamisel moodustati Vannutatud Advokaatide Nõukogu asemele Advokatuuri nõukogu. Nõukogu koosnes advokatuuri üldkoosoleku poolt salajasel hääletamisel valitud 15 liikmest (AdvS § 41 p 1, § 43 ja § 45). Nõukogu liikmeks võidi valida vähemalt 5 aastat vandeadvokaadina tegutsenud isikuid (AdvS § 42).

Nõukogu valis oma liikmete hulgast nõukogu esimehe, abiesimehe, laekahoidja ja sekretäri (AdvS § 47), kes moodustasid nõukogu juhatuse (AdvS § 54 lg 1). Nõukogu juhatus korraldas advokatuuri igapäevast tegevust, pidas advokatuuri liikmete nimekirja ja määras õigusabi korras advokaate esindajateks ja asjaajajateks (AdvS § 54 lg 2).

Nõukogu otsustas advokatuuri liikmete vastuvõtmise ja advokatuurist väljaarvamise (AdvS § 14 ja § 48), määras kutse-eetika lähemad alused ja valvas kutsereeglitest ja -eetikast kinnipidamise üle (AdvS § 48 p 2), korraldas vandeadvokaadi abide kutseharidust ja nende juhendamist (AdvS § 48 p 3), lahendas juhatuse otsuste peale esitatud kaebusi (AdvS § 56) ja vabastas vandeadvokaate õigusabi korras määramisest (AdvS § 48 p 5 ja § 22). Nõukogu valis oma liikmete hulgast viis liiget advokatuuri distsiplinaarkohtusse (AdvS § 60) ja kaks liiget eksamikomisjoni (AdvS § 96 p 1).

Nõukogu otsuste peale võis edasi kaevata Kohtukoja presiidiumile (AdvS § 53). Nõukogu asjaajamist kontrollis üldkoosoleku poolt valitud 3-liikmeline revisjonikomisjon (AdvS § 59).

Nõukogu asus Tallinnas Kohtukoja juures (praeguse Pärnu mnt 7 majas) (AdvS § 3).

11. juunil 1938 valis üldkoosolek nõukogu esimese koosseisu liikmeteks Elmar Andersoni, Kaarel Baarsi, Erich Eegi, Rein Eliaseri, Karl Grau, Viktor Johansoni, Tõnis Kalbuse, Nikolai Kruuse, Alfred Maureri, August Peedi, Mihkel Punga, Theodor Rõugu, Arnold Susi, Jaan Teemanti ja Otto Tiefi. Sama koosseis jätkas 1939. üldkoosoleku järel.

14. juunil 1938 valis advokatuuri nõukogu esimeheks Alfred Maureri, abiesimeheks August Peedi, laekahoidjaks Rein Eliaseri ja sekretäriks Erich Eegi. Sama koosseis jätkas 1939. aastal. Riigikohtunikuks nimetatud Rein Eliaseri asemel valiti mais 1939 laekahoidjaks Viktor Johanson.

Advokatuuri nõukogu tegutses advokatuuri likvideerimiseni 1941. aasta veebruaris.

## Allikad

* Advokatuuri seadus (1938).

## Viited
Daniel Risch

**Daniel Risch** (sündinud 5. märtsil 1978 Grabsis Šveitsis) on Liechtensteini poliitik (Isamaaline Liit).

Daniel Risch lõpetas Vaduzis gümnaasiumi 1998. Aastatel 1999–2003 õppis ta ärijuhtimist St. Galleni Ülikoolis, Zürichi Ülikoolis ja Müncheni ülikoolis. Ta lõpetas Zürichi Ülikooli litsentsiaadikraadiga majandusteaduse erialal. Seejärel omandas ta Freiburgi Ülikoolis doktorikraadi äriinformaatika erialal, töötades selle kõrvalt aastatel 2004–2007 Baselis asuvas Loode-Šveitsi Rakenduskõrgkoolis E-äri kompetentsikeskuses teaduri assistendi ja õppejõuna. Aastatel 2006–2007 oli ta külalislektor Austraalias Melbourne'i Ülikoolis. 2007. aastast töötas Risch juhtivatel ametikohtadel e-äri konsultatsioonifirmas Unic AG. Muuhulgas oli ta Unic Groupi müügijuht ja turundusjuht. 2015. aasta jaanuaris pöördus Daniel Risch Liechtensteini tagasi. 2015. aastast kuni valitsusse minekuni 2017. aastal töötas ta aktsiaseltsis Liechtensteinische Post turundusjuhina ning vastutas turunduse, müügi, infotehnoloogia ja e-äri eest.

30. märtsist 2017 kuni 25. märtsini 2021 oli ta Liechtensteini valitsusjuhi asetäitja (asepeaminister).

Alates 25. märtsist 2021 oli ta Liechtensteini valitsusjuht.

## Viited
Grenči

**Grenči** on küla (*ciems*) Lätis Tukumsi piirkonnas Zemīte vallas.

Küla asub  valla kaguosas merepinnast 85 meetri kõrgusel Roja jõe kaldal. Grenči jääb valla keskusest Zemītest 7 ja Riiast 82 kilomeetri kaugusele. Külla jääb Grenči bussipeatus.

Küla on kujunenud endise Grenči mõisa (*Grenzhof* või *Grendsen*) keskuse juurde. Aastail 1999–2021 kuulus küla Kandava piirkonda.

Looduskaitse all on külas kasvav suurelehine pärn ümbermõõduga 3,84 ja kõrgusega 19 meetrit.

## Elanike arv


* 119 (1970)
* 146 (1979)
* 119 (1989)
* 100 (2000)

* 82 (2011)
* 66 (2018)
* 65 (2021)
* 59 (2025)


## Viited
Jaunāmuiža (Zemīte vald)

**Jaunāmuiža** on küla (*mazciems*) Lätis Tukumsi piirkonnas Zemīte vallas.

Küla asub  valla keskosas ja jääb Riiast 90 kilomeetri kaugusele.

Aastal 1999 oli külas 13 elanikku. Aastail 1999–2021 kuulus küla Kandava piirkonda.
## Viited
Mežmuiža (Kandava vald)

**Mežmuiža** on küla (*mazciems*) Lätis Tukumsi piirkonnas Kandava vallas.

Küla asub  valla idaosas ja jääb Riiast 92 kilomeetri kaugusele. Asula lähistele jääb Mežmuiža tiik. Looduskaitse all on pärn ümbermõõduga 4 meetrit.

Aastal 2006 oli külas 18 elanikku. Aastail 1999–2021 kuulus küla Kandava piirkonda.
## Viited
Arnis Līcītis

**Arnis Līcītis** (8. jaanuar 1946 Riia – 21. jaanuar 2022 Riia) oli läti näitleja.

Arnis Arnis Līcītis lõpetas Läti Riikliku Konservatooriumi teatriteaduskonna 1970. aastal.

Ta töötas aastatel 1970–1980 Läti Riiklikus Adadeemilises Draamateatris, 1980–1981 Valmiera Draamateatris, 1981–1990 Läti Riiklikus Noorsooteatris ja 1996–2005 Riia Mihhail Tšehhovi nimelises Vene Teatris.

Alates 1965. aastast mängis Arnis Līcītis ligikaudu 150-s filmis ja teleseriaalis. Arnis Līcītis oli üks väheseid läti näitlejaid, kes valdas vene keelt täiesti vabalt ja sai Vene filmides mängida ilma dublaažita.

## Viited

## Välislingid
*
Kalnmuiža

**Kalnmuiža** mitme Läti küla nimi.

* Kalnmuiža (Īve vald)
* Kalnmuiža (Irlava vald)
* Kalnmuiža (Rumba vald)
* Kalnmuiža (Kandava vald)
* Kalnmuiža, Rudbārži valla Sieksāte küla paralleelne nimekuju
* Kalnmuiža, Limbaži valla Muižkalni küla paralleelne nimekuju
Kalnmuiža (Kandava vald)

**Kalnmuiža** (ka **Kalnamuiza**) on küla (*mazciems*) Lätis Tukumsi piirkonnas Kandava vallas.

Küla asub  valla edelaosas merepinnast 75 meetri kõrgusel Amula jõe kaldal ja jääb valla keskusest Kandavast 11 ning Riiast 104 kilomeetri kaugusele. Külla jääb Kalnmuiža bussipeatus.

Asula on tekkinud endise Kalna mõisa (*Hohenberg*) keskuse juurde. Aastail 1999–2021 kuulus küla Kandava piirkonda.

Küla jääb Abava ürgoru looduspargi territooriumile. Sinna jääb looduskaitsealune 14 meetri kõrgune paljand Kalnamuiža kaldapealne. Looduskaitse all on Kalnmuiža elupuu ümbermõõduga 1,97 ja kõrgusega 14 meetrit, kuus saart ning läänepärn ümbermõõduga 2,9 ja kõrgusega 23 meetrit.

Aastal 2006 oli külas 19 elanikku.

## Viited
Aizdzire

**Aizdzire** on küla (*mazciems*) Lätis Tukumsi piirkonnas Kandava vallas.

Küla asub  valla lõunaosas merepinnast 72 meetri kõrgusel ja jääb valla keskusest Kandavast 9,5 ning Riiast 101 kilomeetri kaugusele. Külla jääb Aizdzire bussipeatus.

Asula on tekkinud endise Aizdzire mõisa (*Adsim, Adsem*) keskuse juurde. Aastail 1999–2021 kuulus küla Kandava piirkonda.

Küla jääb osaliselt Abava ürgoru looduspargi territooriumile. Looduskaitse all on mänd ümbermõõduga 2,68 meetrit, kolm tamme ja kaks haaba.

Aastal 2006 oli külas 57 elanikku.

## Viited